ཉི་ཧོང་ནང་ཆུ་ལོག་གོད་ཆག་བྱུང་སྟེ་ཉུང་མཐར་མི་གྲངས་༡༢༦ལྷག་རྐྱེན་འདས་སུ་ཕྱིན་ཏེ་མི་རྒྱུ་གཉིས་ལ་གནོད་སྐྱོན་ཆེན་པོ་ཐེབས་པ་དེར་༧གོང་ས་རྒྱལ་བ་རིན་པོ་ཆེ་མཆོག་གིས་ཐུགས་གསོའི་གསུང་འཕྲིན་བསྩལ།ཟླ་འདིའི་ཕྱི་ཚེས་༧ཉིན་ནས་བཟུང་ཉི་ཧོང་ནང་ཉིན་འགའ་བསྟུད་མར་དྲག་ཆར་བབས་ཏེ།ཡུལ་དེའི་ཤར་ནུབ་གཉིས་ཀྱི་ཞིང་ཆེན་༨ཀྱི་གྲོང་ཁྱེར་ཁག་ནང་ཆར་ཆུ་ཤུགས་ཆེན་རྒྱས་པར་བརྟེན།ཆུ་ལོག་དང་ས་ཉིལ་སོགས་ཀྱི་གོད་ཆག་ཆེན་པོ་བྱུང་སྟེ།ད་ལྟའི་བར་ཉུང་མཐར་མི་གྲངས་༡༢༦རྐྱེན་འདས་སུ་ཕྱིན་ཡོད་པ་དང་།མི་མང་པོ་གར་སོང་ཆ་མེད།སྡོད་ཁང་སོགས་རྒྱུ་ནོར་ལ་གནོད་སྐྱོན་ཚབས་ཆེན་ཐེབས་པ་དང་།ཡུལ་མི་ས་ཡ་༢ལྷག་ཛ་དྲག་ངང་གནས་སྤོར་དགོས་པའི་གནས་སྟངས་ཆགས་ཡོད་སྟབས།ཁ་སང་༧གོང་ས་རྒྱལ་བ་རིན་པོ་ཆེ་མཆོག་ནས་སྲིད་བློན་ཤིན་ཛོ་ཨ་བྷེ་མཆོག་གི་མཚན་ཐོག་ཏུ་ཡུལ་དེར་རང་བྱུང་གོད་ཆག་བྱུང་བར་ཐུགས་ཕམ་ཆེན་པོ་བྱུང་ཞེས་གསུང་འཕྲིན་ཞིག་བསྩལ་གནང་འདུག